
^g^uidquid  inest  boni  in  his  pagellis,  cui  tribuam,  nisi  Tibi,  vir  illustrissime, 
qui  consilio  eximio  tantopere  me  adjuvisti ! Studiorum  primitias  cui  dedicem, 
nisi  praeceptori,  quem  gratissimo  animo  semper  prosequar ! 

Haec  disquisitio  indicet  Tibi  velim,  quatenus  et  pro  studio,  ad  quod  Tu 
omnes  discipulos  tam  mirifice  soleas  incitare,  et  pro  modis  et  rationibus,  quae, 
quomodo  adhibendae  sint,  Tibi  debeam,  rem  complecti  potuerim,  quae  quan- 
tum in  se  habeat  difficultatum,  nemo  est,  qui  neget. 

Hanc  autem  rem  nisi  ea  subtilitate  et  sollertia,  quae  Tua  digna  esset 
doctrina  et  institutione,  tractavi,  illud  attribuas  viribus  adhuc  infirmis,  quibus 
in  posterum  tempus  idem  opus  majore  fortasse  cum  successu  me  iterum 
suscepturum  esse  spero. 

Sed  unum  est , quod  contendi : omissis  fere  omnibus  auctoritatibus, 
ipsa  ratione  verum  exquirere,  non  ut  assolet,  aliorum  virorum  libros  compilare 
et  ad  novum  opus  alii  alium  assuere  pannum. 

Quod  ita  esse  quisque  intelliget,  quum  perspicua  cognoverit  vestigia  ob- 
servatio num  de  hac  vel  illa  linguae  parte  factarum. 


Ne  quasi  praeceps  in  medias  res  incidam,  in  prima  disputationis  parte 
de  nonnullis  disserui,  quae  ad  physiologiam  potius  pertinentia  cum  membranae 
mucosae  anatomia  cohaerent,  ut  inde  transeam  ad  glandularum  mucosarum  et 


imprimis  follicularium  structuram,  quae  critica  quadam  ratione  accuratius  in- 
vestigavi. 

Quae  de  musculis  scripsi,  nullis  adminiculis  sed  mea  opera  explanavi, 
nec  dubito,  quin  haec  accuratior  descriptio  aliquid  valeat  ad  rationem  illam 
difficillimam  explicandam,  qua  lingua  tam  varie  moveatur.  Haec  enim  res, 
quamvis  saepe  tractata  tamen  fundamento  carebit,  donec  musculorum  anatomia 
accurata  h.  e.  insertio  et  origo  et  decursus  penitus  perspecta  erint;  quippe 
quae  tractandi  ratio  in  omnibus  ejusmodi  functionibus  physiologicis  inda- 
gandis sola  sit  respicienda. 

Adjecta  denique  sunt  de  musculorum  motu  perpauca,  quae  leviter  tantum 
adumbrata  esse,  facile  concesserim. 

Sed  haec  omnia,  qualiacunque  inveneris,  vir  illustrissime,  benigno  Tuo 
animo  ut  accipias  et  Tua  indulgentia  judices,  rogo  atque  peto. 

Scripsi  Vratislaviae  Idibus  Novembris  MDCCCLYI. 

Membrana  mucosa,  qualis  imprimis  in  dorso  linguae  invenitur,  iis  omnibus  instructa  est, 
quae  liuic  telarum  generi  maxime  sunt  propria  et  necessaria:  epithelio,  papillis,  glandulis. 

Divisa  est  autem,  si  omnino  structuram  respicimus,  in  partes  duas,  quae  satis 
aperte  inter  se  differunt:  in  epithelium  et  substratum. 

Epithelium,  quod  est  lamellosum  et  crasse  quidem  aggregatum  („vielfach  ge- 
schichtet“),  illa  duo  praebet  strata,  quae,  ut  in  epidermide,  ita  hic  quoque,  imprimis  in 
bestiarum  linguis,  cernuntur:  1)  stratum  corneum  s.  cuticula  propria,  quae,  super- 
ticiem  extrinsecus  obducens,  in  anteriore  lingua  praecellit;  2)  stratum  Malpighi,  quod, 
in  lingua  posteriore  praeponderans,  pigmento  quodam  proprio  facile  intelligitur.  In  illd 
quoque  parte,  quae  proxima  supra  papillas  posita  est,  cellulas,  etsi  minores,  tamen  la- 
mellosa esse  specie  perlucide  apparet:  id  quod  vincere  videtur  contra  illam  Ko  e 11  ik eri 
opinionem,  eas  cellulas,  quae  cutis  papillis  proximae  sint,  cylindratas  esse.  Haec  enim 
res  ut,  quali  modo  in  cute,  tali  in  telis  similibus  sese  habeat,  necesse  est. 

Substratum  in  stromate,  quod  componitur  tela  conjunctivd  et  modicd  fibrarum 
elasticarum  massd,  mucosae  continet  partes  primarias,  papillas  et  glandulas,  quae 
circumdatae  sunt  singulis  fibris  muscularibus,  simul  cum  vasorum  et  nervorum  magno 
numero  ex  profundo  ascendentibus. 

Papillae,  imprimis  filiformes  simul  cum  epithelio  in  omnes  illas  formationes  in- 
ire possunt,  quae  dicuntur  epitheliales,  ita  ut,  papillis  quasi  matricibus,  modo  linguam, 
ut  nominatur,  hirsutam  s.  villosam  exsistere  videamus, — quae  nihil  aliud  esse  vide- 
tur, nisi  papillarum  filiformium  tegumen  epitheliale  amplificatum,  — modo  formationes 
solidiores  vereque  corneas,  aculeos  quosdam,  — id  quod  in  bestiarum  nonnullarum 
linguis  invenitur.  In  lingua  autem  hominum  etiam  pilos,  sicut  in  aliis  locis  formari  solent, 
crevisse,  Amasus  Lusitanus,  Landouzi,  alii  tradiderunt.  Quod  haud  ita  mirum 
videtur,  quum  pilos  facile  oriri  posse  constet  in  iis  omnibus  locis,  ubi  omnia  adsunt? 
quae  ad  eorum  formationem  sunt  necessaria,  h.  e.  papillae  et  epithelium. 

Illi  autem  aculei,  quibus  lingua  exstructa  est  bestiarum  quarundam  e.  g.  earum, 
quae  sunt  familiae  felinae,  ita  a natura  videntur  esse  nati,  ut  fungantur  muneribus  qui- 
busdam, quae  ad  vivendi  rationem  sunt  necessaria.  Inserti  enim  sunt  aeque  ac  pa- 
pillae quasi  matrices  ita,  ut  apices  in  posticum  spectent,  qua  re  particulae  cibi  quaedam 
possunt  retineri,  retentae  protrudi.  In  partu  autem  felium  hoc  fieri  videmus,  ut  matei 
felina,  illis  linguae  spinis  vere  corneis  usa,  satis  facile  disrumpat  velamenta,  quibus  ca- 
tuli in  partu  etiam  obvoluti  sunt.  Fieri  denique  potest,  ut  experimentis  in  bestiis  insti- 
tuendis demonstretur,  illos  aculeos  moveri  fibris  muscularibus,  quae  singulae  usque  ad  pa- 
pillas ascendunt;  id  quod  ita  esse  in  arrectoribus  pili  jam  notum  est,  qui,  etsi  in  cute 
humana  fibris  muscularibus  organicis  componuntur,  a bestiis  tamen  quibusdam  voluntate 
moveri  possunt. 

Si  ex  his  factis,  quae  anatomia  comparativa  demonstrat,  concludere  licet,  quae- 
nam ex  papillarum  numero  imprimis  sint,  a quibus  gustatus  proficiscatur:  papillae 
filiformes  plane  negligendae  videntur,  quia  cujusvis  gustatus  subtilioris  expertes,  quo 
munere  fungantur,  aut  exterioris  momenti  est  et  mechanici,  aut  usque  ad  id  tempus  non 
satis  constat. 

Quod  attinet  ad  papillas  fungiformes,  has  ea  lege  natas  esse,  ut  gustatum 
evocent,  etsi  ex  illo  modo,  quo  in  linguae  partibus  maxime  irritabilibus  distributae  sint, 
facile  conjici  potest,  tamen  usque  ad  hoc  tempus  nullo  modo  comprobatum  est.  Id  autem 
ex  earum  forma  ipsfi  pendere,  ea  de  causa  credi  non  potest,  quod  in  lingua  ranae, 
cui  profecto  amplum  non  tribuimus  gustatum,  papillarum  fungiformium,  et  earum  qui- 
dem, quae  formam  habent  insignem,  multitudo  non  exigua  reperitur. 

Nec  minus  ad  id  tempus  temere  videatur,  si  quis  inter  papillas  fungiformes  et 
circumvallatas,  utris  gustatus  subtilior  sit  tribuendus,  quaestionem  solvere  suscipiat. 

Quodsi  res  morphologicae  et  papillarum  et  nervorum,  — quantumcunque  hac  de 
re  conjecerunt  viri  docti,  — non  sufficiunt  ad  discernendam  illam  quaestionem  saepis- 
sime ventilatam:  vix  majoris  momenti  esse  videntur  ea,  quae  experimentis  de  specifica 
nervorum  vi  factis  proficiebantur.  Illis  enim  experimentis  eduntur  vulneratarum  bestia- 
rum responsa,  quae  quomodo  sint  intelligenda,  facile  non  est  dijudicandum.  Maxime 
quidem  facta  pathologica  apta  videntur  ad  rem  explanandam.  Sed  ea,  quoad  satis  dili- 
genter et  accurate  collata  sunt,  hoc  quidem  ostendunt,  gustandi  facultatem  distributam 
esse  variis  nervis,  sed  ita,  ut  in  posteriore  lingua  nervus  glossopharyngeus,  in  anteriore 
nervus  lingualis  gustet,  cui  insuper  vim  tactus  insitam  esse,  apud  fere  omnes  constat. 

Hac  autem  in  ratione  casus  rarior,  a Bus cliio  ) nuper  observatus,  memoria  im- 
primis est  dignus,  ubi,  simul  cum  resectione  maxillae  inferioris,  forte  nervus  lingualis 
persectus  erat.  Nequaquam  enim  totum  illud  linguae  latus,  quod  ex  nervo  persecto  la- 
borabat, affectum  est  ne  fortissimis  quidem  tactus  irritationibus,  quum  eaedem  in  sano 
linguae  latere  accuratissime  moverent  tactum.  At  gustatus  quidem  in  antiefi,  tantum 
parte  lateris  aegri  interruptus  erat,  sed  ita  hoc  loco , ut  ne  eae  quidem  materiae  perci- 

*)  Busch,  Cliirurg-.  Beobachtgg.  Berlin  1854.  S.  277. 

perentur,  quae  vehementissime  gustatum  in  nervis  excitare  solent.  Sed  postica  lateris 
aegri  pars,  ubi  rami  nervi  glossopliaiyngei  decurrunt,  non  minus  gustatus  sensum  habuit, 
quam  sanum  latus. 

Sed  redeamus  ab  hac  physiologica  quaestione  et  perscrutemur  res,  unde  digressi 
sumus,  praecipue  anatomicas.  Quem  ad  finem  jam  de  parte  linguae  posteriore  agamus, 
cujus  in  substrato  glandularum  massa  cum  annexibus  posita  est. 

Jam  superficies  exstructa  est  magno  numero  glandularum  follicularium,  quae,  len- 
ticulari quadam  forma  eminentes,  juxta  post  papillas  circumvallatas  incipientes  super 
totam  linguae  latitudinem  usque  ad  epiglottidem  excurrunt,  sed  nulla  habita  ratione  nec 
certi  numeri,  — numeravi  quondam  sexaginta  in  una  mulieris  lingua,  — nec  ordinis.  In 
earum  fastigio  perspicue  cerni  possunt  aperturae,  quae,  non  raro  /8 — '/i latae,  in  in- 
terna ducunt.  Aliae  aperturae  tenuiores  et  in  fundo  inter  singulas  glandulas  folliculares 
et  in  sulco  papillarum  circumvallatarum,  qui  formatur  a papilla  ipsa  et  ejus  vallo,  plane 
perspiciendae  sunt.  Ceterum  quoque  has  in  papdla  ipsa,  quanquam  Koelliker1)  easdem 
apud  hominem  reperisse  se  negat,  ipse  animadverti,  et  ita  quidem,  ut  in  fovea  quadam 
vertici  impressae  apparerent,  id  quod  jam  a Gerlachio  observatum  est. 

Quaestione  autem  microscopica  facile  intelligitur,  omnes  has  aperturas  tenues,  quae 
imprimis  in  linguis,  alcohole  per  longius  tempus  satiatis,  oculis  etiam  nudis  observari 
possunt,  respondere  ostiis  partim  ductuum  excretoriorum,  qui  pertinent  ad  glandulas  pro- 
fundiore loco  positas,  partim  cryptarum  mucosarum,  quae  praecipue  in  bestiarum  linguis 
(bovinis)  hoc  loco  creberrimae  sunt. 

Glandulae  autem  ipsae  et  glandulae  folliculares,  quae  quomodo  sint  inter 
se  conjunctae,  postea  nobis  erit  explicandum,  etsi  jam  diu  accurate  cognitae,  his  prae- 
sertim temporibus  majore  cum  diligentia  et  studio  tractatae  sunt.  Quod  ut  fieret,  impri- 
mis quaestionibus,  a M age n die,  Jacubowitsch,  Bidder  et  S chm i dt  institutis,  effectum 
est,  quibus  omnibus  satis  perlucide  est  expositum,  non  tam  secretis  glandularum  saliva- 
lium  illam,  qua  amylum  in  saccharum  converteretur,  vim  attribuendam  esse,  quam  po- 
tius salivae,  praesertim  a glandula  submaxillari  paratae,  quae  mixta  est  cum  secretis 
totius  in  ore  membranae  mucosae  et  glandularum,  de  quibus  hic  agimus.  His.  autem, 
secretis  earum  nondum  plane  cognitis,  glandularum  mucosarum  nomen  damus. 

Succi  autem  et  ab  his  glandulis  et  a cetera  oris  membrana  mucosa  secreti  vim 
non  esse  exiguam,  Bidder  i et  Schmidtii  experimenta,  ligatis  omnium  glandularum 
salivalium  ductibus,  comprobaverunt.  Id  quod  praeterea  facile  perspicitur  accuratiore 
disquisitione  illius  ingentis  massae  glandularum,  quae,  ramis  arteriae  lingualis  spissis 
nutritae,  a media  fere  lingua  usque  ad  epiglottidem  seriem  continuant  4'"  crassitudinis 
cohaerentem. 

Res  harum  glandularum  morphologicae  diligentius  primum  a Web  ero  ) explica- 
tae sunt,  ita  ut  glandulas  compositas  acinosas  esse  eas  demonstraret.  Nuperrime  autem 

')  Mikroskop.  Anat.  II,  2a,  S.  36. 

2)  iMeckcTs  Archiv  1827.  S.  283. 

Koelliker  ')  demonstrare  operatus  est,  id,  quod  in  his  glandulis,  parum  diligenter  observa- 
tum, vesiculas  esse  creditur,  — autores  autem  appellant  acinos,  — nihil  aliud  esse,  nisi 
excavationes  et  fines  canalium  ductuum  que  rumificantium.  Sed  id  hoc  modo  a Web  ero 
jam  cognitum  esse  constat.  Is  enim  in  parotidis  evolutione,  quam  describit2),  expressis 
demonstrat  verbis,  se  saepe  glandulae  vesiculas  extremas  inter  se  continuo  cohaerentes 
vidisse,  ita  ut  illi  acini,  quos  putet  esse  ductuum  terminos  coecos,  sejuncti  tantum  vide- 
rentur procursibus  („Vorsprunge“)  singulis  in  cavum  imminentibus.  Etsi  Hydrargyrum,  quo 
injectiones  glandularum  factae  sunt,  hoc  habet  pondus,  quo  facile  fieri  possint  et  rupturae 
et  dilatationes,  ita  ut  Web  er  inde  haud  recte  conclusisse  videatur:  tamen  ab  aliis 
viris  alio  modo,  omnium  hujus  generis  glandularum  talem  esse  structuram,  satis  perspicue 
demonstratum  est.  Leges  autem,  quibus  nisa  natura  formas  quasdam  typicas  componit, 
semper  easdem  esse  constat:  quo  efficitur,  ut  glandula,  quam  acinosam  nominamus, 
semper  hanc  habeat  structuram,  ut  composita  sit  excavationibus  plurimis,  quae  germi- 
natione quadam  in  ductuum  parietibus  tenuioribus  orta  formantur.  Qua  in  re  excava- 
tiones ipsae  collum  modo  tenuius,  modo  latius  et  minus  quidem  distinctum  habere 
possunt,  ita  ut  interdum  vel  tales  figurae  appareant,  quales  Koelliker  delineavit,  qua- 
rum magnam  partem  arte  factam  esse  equidem  opinor. 

Ejusdem  generis  esse  glandulas  illas  folliculares  etiam  Weber  ^ primus  docuit, 
quum,  quam  haberent  penitiorem  structuram  et  quomodo  cohaererent  cum  glandulis  mu- 
cosis, plane  describeret.  Contra  Koelliker4)  nuper  conatus  est,  easdem  glandulas  folli- 
culares ita  esse  demonstrare,  quasi,  plane  alienae  ab  omni  glandularum  mucosarum  genere, 
propriam  quandam  haberent  structuram  et  fere  mirabilem.  Glandulam  follicularem , con- 
tendit, capsulam  esse  parietibus  crassis  circumclusam , extrinsecus  obtectam  involucro  fibroso, 
intus  eodem  epithelio , quod  in  cavo  oris  inveniatur.  Inter  involucrum  et  epithelium  situm  esse  in 
stromate  molli,  fibroso , vasculoso,  numerum  quendam  capsularum  clausarum  vel  folli- 
culorum. Expressis  dicit  verbis,  post  penitiorem  rei  disquisitionem  apparere,  quam 
false  quis  dijudicet,  qui  arbitretur,  hos  folliculos  clausos  nihil  aliud  esse,  nisi  simplices 
membranae  mucosae  excavationes.  Inesse  autem  et  magnam  vim  cellularum  parvarum, 
nucleorum,  et  aliam  massam  quae  accuratius  definiri  non  possit.  Acido  acetico,  aliis  reagen- 
tibus adjectis,  clarum  fieri , quam  diversa  sint  illa  omnia,  quae  folliculis  contineantur,  a muci 
ratione,  et  quam  congruentia  cum  iis , quae  in  corpusculis  lienis  inveniantur.  Totos  autem 
folliculos  identidem  esse  ac  folliculos  Peyerianos  vel  vesiculas  lienis. 

Omnia  haec  re  vera  ita  sese  habere,  etiam  Gerlach  comprobavit,  qui,  quum 
Web  eri  injectione  glandularum  simul  vasa  lymphatica  impleta  essent,  certum  putat  hos 
folliculos  cum  vasis  lymphaticis  eadem  ratione  cohaerere,  qua  folliculos  in  intestino 
tenui  sitos. 

')  Microscop.  Anat.  II.  2a.  S.  37. 

2)  Meckel’s  Archiv  1827.  S.  276. 

3)  a.  a.  0.  S.  281. 

4)  a.  a.  0.  S.  42. 

Sed  jam  supra  dixi,  structuram  penitiorem,  cpialis  sit  telae  alicujus,  non  posse 
clare  intelligi  injectione  Hydrargyri , quum  sit  tam  ponderosum:  quapropter  id,  quod 
G e rlach  esse  putat,  vix  probandum  videtur.  Illae  autem  res  microchemicae,  quae  in  illis 
capsulis  esse  dicuntur,  tales  sunt,  ut  vix  ausim  certius  quiddam  ex  iis  concludere.  Quum 
enim  Koelliker  profert,  acidum  accticum,  quo  adjecto  quamvis  cellulae  in  folliculis  sitae  gra- 
nulosam accipiant  speciem , mucum  nequaquam  ullum  praecipitare , hoc  vix  sine  ulla  contro- 
versia videtur  dictum  esse.  Neque  enim  scimus  satis  accurate,  num  illa,  quae  folliculis  conti- 
nentur, ejusdem  sint  generis,  cujus  mucum  esse  arbitramur,  et,  hoc  si  ita  esset,  mucus, 
qui  nominatur,  mixtus  est  tam  multis  et  tam  variis  materiis  et  fluidis  et  solidis,  quae  in 
aliis  telis  aliae  esse  possunt,  ut  vix  certius  quiddam  desumere  liceat  de  eo,  quod,  rea- 
gentibus quibusdam  adhibitis,  praecipitatio  major  minorve  sit.  Nullo  autem  modo  hoc 
fieri  potest,  ut  inde  ducatur  typus  quidam  in  morphologia  adhuc  novus  et  fere  inauditus. 

Quae  quum  ita  sint,  restat,  ut  de  morphologicis  rebus  disseram,  quae,  quales 
sint  in  illis  glandulis  follicularibus,  a me,  ut  arbitror,  haud  ita  leviter  disquisitae  sunt. 
Hoc  autem,  ut  paucis  dicam,  post  penitiorem  perscrutationem  invenisse  mihi  videor,  ea, 
quae  Koelliker  docet,  longe  diversa  esse  ab  illis,  quae  revera  adsunt. 

Ad  rem  quaerendam  linguas  bestiarum  aptiores  esse  quam  hominum,  jam  Koelli- 
ker commemoravit:  id  quod  verisimile  est,  ut  de  ea  re  ducat  causam,  quod  morbis  cavi  oris 
variis  et  frequentibus  lingua  ita  affici  et  mutari  solet,  ut  hae  glandulae  speciem  amittant 
suam  propriam.  Infantium  autem  linguae  in  hac  ipsa  re  parum  excultae  videntur,  quam 
ut,  forma  folliculorum  haud  ita  insigni,  ad  quaestionem  aptae  sint. 

Quae  disquisitioni  subjiciebantur  linguae  et  quidem  bovinae,  aceto  coctae,  siccatae 
fuerunt.  Ex  und  glanduld  folliculari ' triginta  vel  amplius  secturae  factae  sunt.  In  his 
autem  faciendis  gradatim  ita  progressus  sum,  ut  singulae  secturae,  ad  glandulae  follicu- 
laris perpendiculum  directae,  ordinatim  inter  se  sequerentur.  Imagines  ut  clariores  fierent, 
modo  acido  acetico,  modo  tinctura  jodina  utebar.  Amplificatio  microscopica  modo  gran- 
dior, modo  minor  erat.  — 

Segmentum,  quod  ab  glandulae  follicularis  peripheria  proximum  erat,  hanc  ima- 
ginem microscopii  ope  vicies  amplificatam  praebet:  In  locis  vicinis,  quae  qualia  sint, 
Koelliker  recte  descripsit,  circumjacent  circuli  tres  vel  amplius,  quorum  diametrus 
'/15 — '/6 aequat.  Hi  massam  partim  cellulosam,  partim  granulosam  continentes  fignris 
respondere  videntur,  quae,  corpusculis  globosis  vel  cylindraciis  persectis,  apparent, 
(Yid.  in  tab.  I.  figg.  1,  2,  3,  4.)  Segmenta  ordine  sequentia  eodem  fere  modo  sese 
habent,  ita  ut  plus  aut  minus  harum  imaginum  globosarum  conspiciantur,  quae  modo 
ordinatim,  modo  turbatim  cavum  glandulae  follicularis  circumdant.  Microscopio  autem 
satis  accurate  collocato,  ne  figurae  in  varia  planitie  sitae  inter  se  confundantur,  clare 
cernitur,  papillas,  quibus  totum  cavum  internum  obtegitur,  supra  imaginem  quemque  glo- 
bosam plane  abesse. 

Segmenta,  quae  mediae  glandulae  proxima  sunt  etsi  omnino  cum  anterioribus  con- 
gruunt, tamen  ita  ab  iis  differunt,  ut  nondum  omnes  circulos  ostendant  clausos.  (Tab.  I, 
fig.  3,  4.)  Hic  vel  ille  enim  circulus,  qui  in  segmento  anteriore  etiam  clausus  erat, 

(Fig.  3 c.),  nunc  in  cavum  apertus  et  papillis  ullis  privatus  cernitur  (Fig.  4 c'.).  Massa 
autem  cellarum,  nucleorum,  corpusculorum  mucosorum,  quae  inest,  continuatim  cohaeret 
cum  eadem  massa,  qua  cavum  glandulae  follicularis  internum  impletum  est.  Ea  tantum, 
quae  in  fundo  sacculi  alicujus  jacent,  colorem  habent  et  obscuriorem  et  satiatum  et  quasi 
inspissatum. 

Ubi  segmentis  in  faciendis  usque  ad  mediam  partem  glandulae  follicularis  per- 
ventum est,  fere  semper  (Tab.  I,  fig.  4,  5,  6)  plures  circulos  simul  apertos  plus  mi- 
nusve  inter  se  cohaerere,  sed  omnes  omnino  cum  cavo  glandulae  conjunctos  esse  ani- 
madverti potest.  Si  per  medium  ipsum  sectura  facta  est,  fit,  ut  adipiscamur  dissectum 
glandulae  follicularis  ostium.  Videre  licet,  illud  modo  per  collum  magis  distinctum, 
‘/3 — latum,  cohaerere  cum  fundo,  cujus  diametrus  1 et  supra  lata  est,  modo  in 
profundum  sensim  et  minus  distincte  se  continuare. 

In  segmentis,  quae  inde  a medio  ad  peripheriam  gradatim  sequuntur,  eaedem 
imagines  — sed  ordine  inverso  — apparent,  atque  illae,  quae  jam  descriptae  sunt. 

Hanc  habent  speciem  segmenta,  quae  ad  perpendiculum  linguae  dorsi  facta  sunt.  In 
segmentis  autem,  quae  ad  glandulae  follicularis  axem  oblique  directa  sunt,  conspiciuntur 
fere  eaedem  imagines,  sed  ita,  ut  plures  circuli  appareant,  et  tales  quidem,  qui  cum  cavo 
medio  habent  communicationem.  Papillae  autem  transverse  dissectae  turbato  ordine 
animadvertuntur. 

Ex  omnibus  his,  quae  microscopii  ope  perspecta  sunt,  hoc  tantum  concludi 
potest:  omnes  illas  figuras  orbiculatas  respondere  dissectionibus,  quae  pertinent  ad  cor- 
pora glpbosa  aut  cylindracia. 

Haec  autem  num  aperta  sint  an  clausa,  mehercle  hucusque  dici  non  potest.  Sin 
autem  inter  magnum  numerum  segmentorum.,  in  quibus  plurimi  circuli  perspiciuntur  clausi, 
unum  tantum  invenitur,  quod  imaginem  circuli  unius  aperti  praebet : perspicuum  est,  ex 
hoc  uno,  qualis  sit  forma  propria  illarum  figurarum,  clarius  posse  intelligi,  quam  ex 
ceteris  ‘ omnibus.  In  hoc  uno  enim  casu  ostium  corpusculi  rotundi  dissectum  esse  ne- 
cesse  est. 

Quae  quum  ita  sint,  nihil  aliud  habemus  nisi  cujusdam  folliculi  excavationes  aci- 
nosas,* quae  magnitudine  quodammodo  excedunt.  Haec  etiamsi  inter  se  separantur 
septis,  tamen  omnes  cohaerent  cum  cavo  folliculi,  sed  magis  libere  et  aperte,  quam  in 
acinis  aliarum  glandularum  esse  solet.  Locus  autem  ipse,  ubi  excavationes  in  cavum  se 
continuant,  non  rarius  animadvertitur,  quam  in  omnibus  aliis  formationibus,  quae  acino- 
sam habent  speciem,  e.  g.  in  pulmone,  glandulis  salivalibus,  etc. 

Illud  autem  Ko  e Ili  k er  i,  imagines,  quae  interdum  apparent,  respondere  folliculis, 
qui,  antea  clausi,  aliqua  de  caussa  dirupti  sint,  nimis  arbitrarium  esse  credo.  Nam 
facile  rejiciendum  est  hac  re,  quod  facillime  demonstrari  potest,  unumquemque  follicu- 
lum, qui  nominatur,  singillatim  se  in  cavum  magnum  aperire. 

Web  er1)  jam  docuit,  hac  cum  glandula  folliculari 'interdum,  sed  non  semper, 

')  Meckel  s Archiv  1827.  S.  283. 

glandulam  profundiorem  cohaerere  ductu  tum  longiore,  tum  breviore,  tum  recto,  tum 
curvato,  ita  ut  paries  glandulae  follicularis  externa,  quae  excavationibus  ipsis  parum  ad- 
haerens teld  conjunctiva  ab  iis  secluditur,  continuatim  in  ductus  parietes  transeat.  Ductus 
autem  ipse  hoc  loco,  ubi  in  glandnlam  follicularem  intrat,  latior  fit  sub  forma  infundi- 
buli '/y  lati.  Latitudo  ductus  aequat,  longitudo,  quam  G esse  et  Web  er  et 

Ivoelliker  scripserunt,  mea  disquisitione  vix  3 superat. 

Morphologicae  res  harum  formationum  quamvis  rarissimae,  tamen  eidem  legi  subje- 
ctae sunt,  qua  etiam  reliquae  glandulae  evolvuntur.  Ductus  enim  excretorius  in  terminis 
duobus  periphericis  gemmas  egit,  quarum  suprema  est  glandula  illa  follicularis.  Haec 
autem  ita  nata  esse  videtur,  ut,  quae  a glandula  profundiore  secreta  sint,  ab  illa  ali- 
quantum temporis  reserventur. 


DE  TONSILLIS  PAUCA. 

Si  glandularum  follicularium  structura  satis  clare  perspicitur,  etiam  tonsillae, 
qnales  sint,  facile  intelliguntur.  Hae  enim  nihil  aliud  sunt,  quam  glandularum  follicu- 
larium aggregatio.  Itaque  in  linguis,  quae  habent  has  glandulas  egregie  excultas,  ani- 
madvertitur, quam  sensim  hae  in  tonsillae  formam  transeant.  Vidi  quondam  in  una 
lingua  muliebri  duos  glandularum  follicularium  acervos  perspicue  disjunctos,  qui.  4 "'inde' 
a foramine  coeco  exorsi,  in  utroque  latere  usque  ad  tonsillas  se  traxerunt  8'"  longi, 
4'"  lati.  In  hoc  igitur  casu  glandulae  folliculares  eandem  speciem  praebuerunt,  atque 
tonsillae,  quae,  locis  solum  mutatis,  aliam  formam  habent,  et  praeterea  involucro  com- 
muni comprehenduntur. 

Tonsillae  structura  penitior  facile  perspicitur  in  figurd  7,  Tab.  I,  quae  de- 
sumpta est  segmento  tonsillae  suillae.  Apparet  enim  magnus  numerus  folliculorum,  ut 
dicuntur,  in  quibus  saepius  etiam  quam  in  glandulis  follicularibus  ostia  in  cavum  medium 
aperta  inveniuntur.  Sequitur,  ut  folliculi  nihil  aliud  sint,  nisi  excavationes,  quae  in  parie-  . 
tibus  ductus  tenuioribus  formantur.  Ductus  ipse  in  singulos  dividitur  ramos,  qui  cur  «■ 
sectura  rarissime  tantum  conspiciantur,  facile  intelligitur. 

Tonsillam  ob  hanc  rem  putamus  agmen  lobulorum,  qui  glandulis  follicularibus 
singulis  compositi  sunt. 


DE  LINGUAE  MUSCULIS. 

Musculi  linguae,  etiamsi  a multis  anatomicis  iterum  iterumque  disquirebantur,  nemo 
tamen  dubitat,  quin  longe  absint,  ut  illam  habeant  perspicuitatem,  ex  qua  ratio  actionum 
tam  variarum  clara  ducatur.  Ne  de  illis  quidem  musculis , qui  facile  cultro  praeparari 

possunt,  omnes  consentiunt,  quae  sit  origo  vel  insertio.  Plana  autem  est  dissensio,  quo- 
modo musculi  ibi  sese  habeant,  ubi  fasciculi  variorum  musculorum  permixti  sunt.  Alii 
enim  aliud  quiddam  hac  de  re  se  invenisse  arbitrantur,  unde  fit,  ut  origo  et  insertio 
musculi  cujusdam  eandem  quasi  mobilitatem  acceperit,  qua  instructam  esse  linguam 
ipsam  scimus. 

Ut  ex  his  disquisitionibus  aliqua  perspicuitas  evadat,  ante  omnia  necesse  est, 
multas  linguas  recentes  quaerentibus  praesto  esse.  In  his  singulis  unius  tantum  musculi 
decursus  investigetur,  ne  continuitas  amittatur  creberrimi  fasciculorum  mixtione.  Quod 
quum  non  satis  esset,  praeparatis  siccatis  usi  sumus,  ut  segmentis  et  in  transversum  et  in 
longitudinem  factis  clarius  perspiceretur,  qua  via  ii  musculi  longius  decurrerent,  qui  in 
linguis  recentibus  non  satis  aperti  fuerant.  Qua  in  re  necesse  est,  ut  desumantur  modo 
ex  hac,  modo  ex  illa  regione  segmenta,  quae  accurate  respondent  situi  illius  musculi,  de 
quo  quaeritur.  Praeparata  ipsa  deprompta  sunt  de  infantium  linguis,  quum  hae  et  fa- 
cilius tractari  possent,  et  satis  haberent  adipis  inter  singulos  musculos,  ut  decursus  cla- 
rius perspiceretur  et  oculis  nudis  et  microscopii  ope. 

His  in  disquisitionibus  duae  praecipue  sunt  res,  quas  a nobis  respectas  jam  hoc 
loco  obiter  commemorare  volumus. 

Longitudinales  enim,  et  superiorem  et  inferiorem,  esse  musculos  proprios, 
qui  in  lingua  ipsa  originem  haberent,  cum  priores  anatomici  docuerunt,  tumTheile') 
prae  omnibus  recentioribus  demonstravit.  Quod  revera  ita  esse  nego,  quum  invenerim, 
illos  musculos  partes  tantum  esse  aliorum  musculorum , qui  suam  originem  habent  fixam. 
Musculi  autem,  quorum  fibris  mm.  longitudinales,  et  superior  et  inferior,  componuntur, 
mea  quidem  disquisitione  sunt  hi:  mm.  glossopalatinus , pharyngopalatinus , hyoglossus , — 
quoad  exoritur  omnibus  cum  partibus  ab  osse  hyoideo , — styloglossus. 

Illa  divisio  omnium  linguae  musculorum,  qualem  a Zaglas  et  Salter  accepimus, 
valde  apta  et  quasi  a natura  ipsa  videtur  esse  nata.  His  enim  auctoribus,  alteri  musculi 
componunt  linguae  nucleum,  alteri  corticem-,  id  quod  re  vera  ita  sese  habere,  facile 
apparet,  si  segmentum  transversum  omnino  inspexeris.  At  Koelliker2)  omnes  linguae 
musculos  illo  modo  dividi  posse  negat,  quum  in  parte  anteriore  sola  ejusmodi  esse  musculo- 
rum structuram  putet.  Sed  contrarium  esse  facile  intelligitur  ex  segmento  transverso,  quod, — 
si  tota  lingua  in  partes  tres  dividitur,  — desumptum  est  prope  ex  parte  posteriore.  (Tab.  II. 
fig.  2)  Quanquam  enim  in  lingua  praecipue  interna  musculorum  fibrae  ita  sunt  con- 
structae, ut  aliae  aliis  saepissime  immisceantur,  tamen  immixtio  magis  involutio  quam 
convolutio  esse  videtur.  Huc  accedit,  quod  ex  functione  ipsa  musculorum  variorum  illa 
divisio  quodammodo  trahi  potest.  Contractione  enim  musculorum  mutatur  aut  forma 
aut  situs  linguae,  — id  quod  aut  a musculis  efficitur,  qui  in  media  lingua  siti  sunt, 
aut  a musculis,  qui,  extrinsecus  ad  linguam  ipsam  aggressi,  in  partibus  exteris  decurrunt. 

')  Soemmering’s  Lehre  v.  d.  Muskeln,  bearb.  v.  Theile  S.  93. 

*)  a.  a.  0.  S.  19. 

Quae  (imim  ita  sint,  nucleus,  ut  dicitur,  lingualis  componitur  rnm.  genioglosso , 
transverso , cortex  vel  involucrum  reliquis  musculis,  styloglosso,  hyoglosso,  glossopalatinoi 
pharyngopalatino,  quos  ut  accuratius  describantur  nunc  aggrediamur. 

A.  MUSCULI  CORTICALES. 

1)  Musculus  styloglossus. 

M.  styloglossus,  qui  maxima  ex  parte  a processu  styloideo  exoritur,  praeterea 
accipit  fasciculum,  cujus  fibrae  etsi  tenues,  tamen  constanter  originem  ducunt  a liga- 
mento mylohyoideo.1)  Hic  fasciculus  ad  marginem  m.  styloglossi  internum  aggressus 
ibidem  etiam  longius  progreditur,  sed  ita,  ut  semper  separatus  appareat.  M.  styloglossus 
ipse,  si  cursum  respicimus,  descendit  de  superiore,  posteriore,  exteriore  regione  ad  mar- 
ginem linguae,  ubi  semper  complures  fasciculi  inter  hujus  et  hyoglossi  vicini  fibras  ap- 
parent. Ili  autem  fasciculi  pertinent  ad  constrictores  pharyngis  medios  et  superiores. 
Postquam  cire.  1 ab  origine  primaria  distans  in  linguam  intravit,  ab  inferiore,  po- 
steriore parte  hyoglossus  ad  latus  ejus  internum  aggreditur.  Tunc  styloglossus  in  duas 
portiones  dividitur,  in  externam,  quae  est  major,  in  internam,  quae  est  minor. 

a.  Portio  externa,  fasciculis  5 — 6 clare  perspiciendis  musculi  basioglossi  leni- 
ter ab  inferiore  parte  ad  superiorem  ascendentis  perforata,  in  linguae  margine  usque 
ad  medium  decurrit:  ibi  hyoglossum  decussatim  ita  transcendit,  ut,  fibris  amborum  vi- 
cissim  immixtis,  supra  hujus  superficiem  externam  hucusque  detectam  ad  superficiem  infe- 
riorem linguae  se  vertat.  Ibi  fibras  distendens,  musculum  lingualem  inferiorem  ab  osse  hyoi- 
deo exortum  secum  communicat,  et  rectum  prope  cursum  dirigit  usque  ad  linguae  apicem. 

b.  Portio  interna.  Haec  dividitur  musculo  keratoglosso,  qui  in  interiorem  et 
superiorem  partem  praerupte  penetrat,  in  fasciculos  tres  satis  distinctos.  Fasciculus  ex- 
ternus, tenuis  et  latus,  oblique  deorsum  se  vertit  interpositus  inter  keratoglossum  et  ba- 
sioglossum,  ut  alterum  quodammodo  ab  altero  disjungat.  — Fasciculi  reliqui,  fibras 

V 

keratoglossi  fasciculatim  perforantes,  satis  praerupte  ad  inferius  descendunt,  paullulum 
versus  linguae  septum  directi,  et  cursum  habent  fere  parallelum  iis  genioglossi  fibris  po- 
sterioribus, quae  ab  inferiore  et  anteriore  parte  in  posteriorem  et  superiorem  ascendunt. 
(Tab.  II,  lig.  5.) 

')  Iioc  ligamentum  plurimi  anatomici  aut  plane  negaverunt,  aut  praeterierant,  ita  ut,  etsi  evolutione  satis  aperte 
demonstratum  neque  hoc  neque  lig.  stylohyoideum  unquam  inveniri  posse,  etiam  llunle  inter  alios  contenderet,  (liandi), 
d.  syst.  Anat.  des  Menschen  I,  2.  >S.  51.)  In  tabula  nostra  II.  fig.  1.  m.  hoc  ligamentum  accurate  delineatum  est,  ut  ejus 
decursus,  praeparatione  haud  nimis  levi,  perspicue  intelligatur.  Res  autem  ejus  anatomicae,  quibus  se  cum  partibus  vicinis 
conjungit,  hae  sunt:  A processu  styloideo  et  prope  quidem  ad  musculum  stylohyoideum  exoritur  ligamentum  stylohyoideum, 
quod  specie  orbiculari  ac  modice  crassa  juxta  musculi  latus  decurrit.  In  medio  fere  cursu,  qui  est  directus  ad  cornu  minus  ossjs 
hyoidei,  latius  factum  accipit  speciem  quodammodo  membranosam.  Hoc  ipso  loco  accedit  illud  ligamentum  mylohyoi- 
deum, quod  circ.  f»  latum  a margine  interno  anguli  maxillae  inferioris  exoritur,  deinde  cum  ligamento  stylohyoideo  con- 
junctum usque  ad  cornu  minus  decurrit.  Hoc  autem  ligamentum  non  partem  esse  illius,  quod  a nonnullis  describitur, 
ligamenti  stylomylohyoidei,  jam  Barkow  demonstravit  (Syndesmblogie  ISII.  S.  28). 

2)  Musculus  hyoglossus. 

Tres  hujus  musculi  portiones  exoriri  ab  diversis  ossis  hyoidei  partibus,  omnes 
fere  anatomici  contenderunt,  ita  ut  basioglossum,  keratogl ossum,  chondro- 
glossum describerent.  Quomodo  basioglossus  et  keratoglossus  sese  habeant,  fere  omnes 
consentiunt,  plane  dissentiunt,  qualis  sit  chondroglossus.  Quo  in  describendo  ut  sententiae 
se  differant,  postea  accuratius  disputabimus:  sed  hoc  unum  bene  notandum  est,  kerato- 
glossum  et  basioglossum,  quoad  directio  et  cursus  respicitur,  fere  inter  se  aequare, 
eadem  in  ratione  plane  differri  a chondroglosso,  quae  tertia  nominatur  hyoglossi 
portio. 

a.  Keratoglossus,  ut  dicitur,  oritur  cum  fibrarum  musculorum  serie  (apud  adultos 
homines)  8"'  latd  a cornu  majoris  dimidia  parte  exteriore,  quae  a capitulo  usque  ad 
id  punctum  se  tendit,  ubi  in  compluribus  ossibus  hyoideis  interdum  genu  quoddam  in- 
venitur. Principio  hiatu  triangulari,  qui  tela  conjunctiva  expletur,  a basioglosso  separa- 
tus simul  cum  eo  ab  inferiore  parte  ad  superiorem  se  dirigit.  Mox  inter  eos  stylo- 
glossus interponit  portionis  internae  fasciculum  externum,  quo  disjunguntur.  Ceteris 
fasciculis  hujus  portionis  styloglossi  penetratus  ad  linguae  dorsum  se  dirigit,  quo  in 
medio  paullulum  ante  regionem  glandularem  cum  keratoglosso  alterius  lateris  se  com- 
municat, unde  maxima  ex  parte  musculum  longitudinalem  superiorem  formans 
usque  ad  apicem  linguae  tendit,  ubi  fibrae  deorsum  se  curvant. 

b.  Basioglossus  a basi  quidem  ossis  hyoidei  minima  tantum  ex  parte  exoritur,  ita 
ut  originem  habeat  ab  ossis  hyoidei  margine  inferiore  superficiei  anterioris  4'"  latam,  a 
cornu  majoris  dimidio  adjacente  6'"  latam.  Eum  ab  origine  vicini  keratoglossi  separari 
per  hiatum  triangularem  jam  dictum  est.  Tum  partitus  in  fasciculos  5 — 6 perspicuos, 
qui  obliqua  directione  ab  inferiore  exteriore  parte  ascendunt  ad  superiorem,  styloglossi 
perforat  portionem  externam,  qua  obtegitur.  Quanquam  per  fasciculum  portionis  inter- 
nae styloglossi  externum  a keratoglosso  separatur,  tamen  fibras  superiores  illi  proximas 
ad  eum  adjungit,  quae  pariter  in  linguae  dorso  et  marginali  quidem  usque  ad  apicem 
longitudinali  via  decurrunt,  reliquis  fibris  in  linguae  latere  leniter  ascendentibus. 

c.  Ab  his  hyoglossi  portionibus  plane  diversa  est  tertiae  portionis  et  origo 
et  decursus.  Origo  enim  inde  ab  extremitate  corporis  ossis  hyoidei  usque  ad  marginem 
cornu  minoris  internam  2 — 2,5  latitudinem  aequat.  Obtegitur  a basioglosso  et  fibris 
genioglossi  singulis  decussatim  ad  cornu  minus  tendentibus.  Basioglosso  remoto,  tractus 
hujus  portionis  satis  perspicue  perlucet  per  genioglossi  fibras  supertrahentes:  his  quoque 
diligenter  et  caute  singillatim  resectis,  continuatio  plana  et  aperta  fit.  Interposita  est 
inter  hunc  musculum  et  basioglossum  fascia  muscularis  tenuis,  arteria  lingualis,  nerv. 
glossopharyngeus,  ita  ut  vix  alter  cum  altero  possit  confundi.  Musculus,  qui  longius  pro- 
grediens genioglossi  latus  externum  tangit,  fibras  suas  in  penicilli  modum  distensas  in 
superficie  linguae  inferiore  usque  eo  trahit,  ubi  styloglossi  fibrae  a margine  ad  superfi- 
ciem inferiorem  inclinatae  inveniuntur.  Quibuscum  conjunctus  usque  ad  apicem  linguae 

decurrit.  Segmenta  autem  longitudinalia  hoc  de  loco  desumpta  si  et  nudis  oculis  et 
ope  microscopii  conspiciuntur,  aperte  demonstrant,  lamellas  musculi  descripti  tenues 
sursum  se  curvare  et  convenire  cum  iis  fibris,  quae  ad  longitudinalem  ut  dicitur  supe- 
riorem pertinentes  eodem  modo  deorsum  se  curvarunt. 

Hunc  musculum  a nullo  auctore  ita  descriptum  inveni.  Eum  autem  re  vera  hyo- 
glossi portionem  esse,  nemo  negabit,  quum  satis  aperte  demontrasse  me  arbitrer,  illum 
aeque  ac  reliquas  hyoglossi  portiones  originem  ab  osse  hyoideo  ducere.  Si  ex  numero 
exiguo  fibrarum,  quae  a cornu  minore  exoriri  solent,  musculi  denominationem  fabricari 
licet,  nomen  chondroglossi  haud  ita  falsum  videtur:  sed  semper  notandum  est,  longe 
plurimas  musculi  fibras  a basi  ossis  hyoidei  originem  habere.  Sin  autem  ad  musculi 
directionem  et  situm  respicimus,  — id  quod  aptius  videtur,  — nomen  lingualis  longi- 
tudinalis inferioris  multo  praestantius  esse  equidem  credo.  Priores  et  Tlieile1) 
etiamsi  hunc  musculum  haud  ignorabant  et  sub  eodem  nomine  lingualis  longitudinalis 
inferioris  s.  lingualis  proprii  satis  accurate  descripserant:  tamen  plane  nesciebant,  quo 
modo  et  ejus  origo  et  decursus  prope  ab  origine  sese  haberet.  Omnes  enim  fere  eum 
ita  descripserunt,  quasi  ejus  fibrae  inter  alias  evanescerent,  nec  terminum  haberent  ullum. 
Quod  autem  Koelliker')  de  /hoc  musculo  scripsit,  posteriorem  ejus  partem  multas  in 
lamellas  dilapsam  inter  fibras  transversarias  usque  ad  stratum  glandulosum  extremum  leni 
curvatura  ascendere , tum  in  iisdem  finem  capere  aeque  ac  genioglossi  lamellas , latus  earum 
tangentes , id  plane  diversum  est  ab  illa  musculi  ratione,  qualem  ipse  inveni. 

Nec  poteram,  quantumcunque  a me  hac  de  re  disquisitum  est,  chondroglossum 
talem  invenire,  qualem  Koelliker  et  ipse  descripsit  et  a Z agi  as  solo  recte  intellectum 
putat.  In  origine  tantum  et  situ,  qualis  est  ad  basioglossum  et  keratoglossum,  chondro- 
glossus (Koellikeri)  quoddammodo  cum  nostro  sub  c descripto  congruere  vide- 
tur. Sed  quae  Koelliker3)  dicit,  hunc  fasciculum  ( chondroglossum)  infra  mucosam  ra- 
dicis linguae  in  penicillum  modum  expansum  sub  glandularum  strato  profundiore  et  ex  parte 
per  ejus  medium  et  per  genioglossi  et  lingualis  inferioris  fines  in  anterius  currere , ampliusque 
divagatum  mucosae  membranae  se  appropinquare : deinde  utrumque  musculum  paullulum  ante 
papillas  circumvallatas  praecipue  in  linea  media  congressum  totam  fere  linguae  latitudinem 
occupare , denique  sub  forma  tenuium  laminarum  longitudinalium  hic  et  illic  sub  angulis  acutis 
concurrentium  prope  infra  mucosam  inter  genioglossi  et  hyoglossi  fines  usque  ad  apicem, 
anticam  trahentem  in  superficie  mucosae  evanescere , — ea  omnia  verbo  tenus  fere  con- 
gruere videntur  cum  decursu  keratoglossi  et  basioglossi,  qualem  ipse  supra  descripsi, 
ita  ut  suspicio  mihi  veniat,  quin  hi  musculi  falso  pro  continuatione  chondroglossi  (Koel- 
likeri) sumpti  sint. 

')  Sommering’s  Lehre  v.  d.  Muskeln,  bearb.  v.  Tlieile.  S.  94. 

2)  a.  a.  0.  S.  16. 

3)  a.  a.  0.  S.  17. 

Sed  ne  talem  quidem  chondroglossum,  qualem  auctores  describunt  neque  ego 
inveni,  neque  Theile1)  se  invenisse  dicit:  inde  eum  aut  plane  fictum  aut  rarissi- 
mum esse  arbitror. 

3)  Glossopalatinus , pharyngopalatinus. 

A posteriore  dorso  linguae  exorti  ascendunt  ad  uvulam,  ita  ut  a mm,  glos.sopa- 
latinis  arcus  palatini  anteriores,  a mm.  pharyngopalatinis  arcus  palatini  posteriores  for- 
mentur. Et  ab  his,  — quoad  eorum  origo  in  dorsum  linguae  tendit,  — et  a constricto- 
ribus  pharyngis  mediis  et  superioribus  pars  postica  longitudinalis  superioris  componitur. 


B.  MUSCULI  NUCLEUM  LINGUALEM  FORMANTES. 

Nucleus  ut  dicitur  1 in g u al  i s componitur  mm.  transverso,  genioglosso.  Septum 
autem  linguae  est  substratum  tendinosum  quoddam,  in  quo  fibrae  eorum  habent  vel  ori- 
ginem vel  insertionem. 


4)  Transversus. 

Transversi  fibrae  a septi  toto  fere  ambitu  exortae  in  utrumque  latus  se  vergunt, 
sed  ita,  ut,  quae  e septi  media  parte  et  inferiore  digressae  sint,  horizontali  fere  vid 
eant,  quae  a septi  superiore  parte  sint  ortae,  paullulum  sursum  se  curvent.  Omnes 
inde  ab  origine  in  fasciculos  singulos  divisae  inter  genioglossi , hyoglossi  et  styloglossi 
fibras  ita  se  interponunt,  ut  et  hae  in  lamellas  singulas  disjungantur  et  ipsae,  fasciculis 
ordine  quodam  certo  collocatis,  lamellarum  interruptarum  speciem  accipiant.  Praeter 
illas  fibras,  quae  a septo  ipso  originem  habent,  in  antica  linguae  parte  inveniuntur,  quae 
cursu  continuo  ab  altero  margine  ad  alterum  tendunt,  et  ita  quidem,  ut  inferiores  et 
mediae  recta  via,  superiores  curvatura  sursum  spectante  decurrant  eodem  modo,  quasi 
exortae  fuerint  a septo  ipso,  cujus  ne  vestigium  quidem  microscopii  ope  perspici  potest. 
Id  igitur,  quod  hac  de  re  Blandin  et  Arnold  scripserunt,  equidem  comprobare  possum, 
quanquam  Koelliker  2)  fibras  ab  altero  margine  ad  alterum  cursu  continuo  tendentes 
unquam  vidisse  se  negat. 

5)  Genioglossus. 

Hunc  a Theile5)  accuratissime  descriptum  esse  arbitror:  nec  vix  est  quidquam, 
quod  adjiciendum  sit.  Hoc  tantum  expresse  commemoro,  semper  fasciculum  haud  ex- 
iguum, quo  origo  lingualis  inferioris  decussatim  et  perforatur  et  obtegitur,  in  cornu  minus 

')  Soeminerings  Lehre  v.  d.  Muskeln,  heani.  Theile  S.  90. 

!)  a-  a.  0.  S.  15. 

3)  a.  a.  0.  S.  85. 

et  in  corporis  ossis  hyoidei  extremitatem  se  inserere,  nec  non  in  plerisque  linguis  fibras 
tenuiores  a cristfi  mentali  interna  exortas  usque  ad  marginem  superiorem  superficiei 
anterioris  corporis  ossis  hyoidei  rectd  vifi  decurrere.  Omnes  autem  fibrae  per  m.  trans- 
versum in  lamellas  divisae  ad  superius  ascendunt:  sed  non  uno  et  eodem  modo.  Late- 
rales enim  si  in  ascendendo  altitudinem  certam  persecutae  sunt,  fere  perpendiculariter 
ad  linguae  marginem  se  vertunt,  et  infra  papillas  desinunt.  At,  quae  in  medio  de- 
currunt, ad  linguae  dorsum  ascendunt  in  formam  quasi  litterae  S inversae  leniter  curvatae, 
ita  ut  excavatio  curvaturae  primae  ad  anticum,  curvaturae  secundae  ad  posticum  spectet. 
Tum  fibrae  fere  perpendiculariter  et  singillatim  usque  ad  dorsum  linguae  penetrantes  in 
papillarum  radicem  se  inserunt.  Longius  usque  in  medias  ipsas  papillas  intrare  eas 
nunquam  perspexi,  nisi  quis  vasa  sanguifera,  quae  ibi  speciem  habent  simillimam,  cum 
illis  confundat.  — Hoc  autem  saepius  et  clare  quidem  vidi,  fibras  musculares,  quas  in 
ranae  lingua  Koelliker  divisas  esse  invenit,  in  hominum  quoque  lingua  in  fibras  pri- 
mitivas esse  partitas. 

Salter,  Zaglas,  Koelliker  praeterea  musculum  esse  proprium  putant,  quem 
perpendicularem  appellant  ad  quemque  fibrae  pertinendae  sint,  quae  praecipue  in 
antica  linguae  parte  perpendiculariter  ascendunt.  Sed  mea  quidem  disquisitione  illae 
omnes  fibrae  perpendiculares,  quae  apparent,  ducendae  sunt  a dissectis  fibris  tum  longi- 
tudinalis superioris  descendentis,  tum  longitudinalis  inferioris  ascendentis,  tum  denique, 
et  maxima  quidem  ex  parte,  a fibris  genioglossi  prope  perpendiculariter  ascendentibus: 
ita  ut  musculum  perpendicularem  esse  plane  negem. 

Hi  sunt  musculi,  qui  linguae  partem  carnosam  componunt.  Musculi  igitur  longi- 
tudinales et  superior  et  inferior,  quales  hucusque  describebantur,  absunt;  quos 
compositos  esse  fibris  musculorum  aliorum,  qui  satis  accurate  definiri  possunt,  jam  de- 
monstrabo. 

Longitudinalis  ut  dicitur  superior  in  alia  linguae  regione  ab  aliis  musculis  com- 
ponitur, ita  ut  in  posticd  linguae  regione,  — quae  patet  fere  usque  ad  papillas 
circumvallatas,  — formetur  a fibris  gloss  op  al  atin  i,  pharyngop  alati  ni,  con- 
strictorum pharyngis  et  mediorum  et  superiorum,  quoad  in  lingua  ipsa  habent 
vel  originem  vel  finem.  His  musculis  maxima  ex  parte  in  margine  dorsi  coli  >catis,  longi- 
tudinalis, qui  ab  iis  formatur,  in  margine  multo  majorem  ambitum  habet,  quam  in  medio. 
Cernitur  igitur  in  fig.  3.  Tab.  II  longitudinalis  f.  haud  ita  exiguus,  quum  hoc  loco  (sectura 
enim  prope  a margine  facta  est)  a toto  fere  musculo  palatoglosso  formatur.  In  iis 
autem  segmentis  longitudinalibus,  quae  propius  ad  medium  facta  sunt  (Fig.  4,  5,6),  longi- 
tudinalem regionis  posticae  fere  esse  nullum,  clare  perspicitur.  Fibrae  enim,  quae  ibi 
per  glandularum  interstitia  singillatim  et  sparse  circumvagantes  aliqua  ex  parte  fortasse 
a genioglosso  proficiscuntur,  nimis  rarae  sunt,  quam  ut  nomen  musculi  proprii  iis  apte 
tribui  possit. 

In  ea  linguae  parte,  quae  inde  a papillis  circumvallatis  usque  ad  apicem  tendit, 
musculus  longitudinalis  superior  apparet  multo  grandior,  sed  ita,  ut  in  margine  tenuior 
quam  in  medio  speciem  praebeat  plane  contrariam  parti  longitudinalis  superioris  posticae. 

Id  autem  facile  elucet  ex  illo  modo,  quo  musculi  sese  habeant,  qui  longitudinalis  supe- 
rioris partem  anticam  componunt. 

Keratoglossus  enim  et  basioglossus,  qui  istum  longitudinalem  formant,  ab  osse 
hyoideo  exorti  ad  superius  ascendunt,  et  ita  quidem,  ut  prope  ad  papillas  circumvalla- 
tas dorsum  linguae  capessant,  illic  igitur,  ubi  longitudinalis  ambitum  majorem  accipit. 
Keratoglossi  autem  fibrae  partem  ejus  maximam,  basioglossi  fibrae  minimam  et  margina- 
lem quidem  componunt.  Quodquum  fibrae  keratoglossi  utriusque  lateris  in  medid  linea 
congrediantur,  hoc  ipso  loco  longitudinalis  ambitum  maximum  esse  necesse  est:  id  quod 
ex  figuris  4,  5,  G inter  se  comparatis  perspicitur.  Longitudinalis  crassitudinem  in  mar- 
gine aequare  'q'",  in  medio  1 V/"  de  una  et  eadem  lingua  infantili  constitui. 

Neque  est  mirandum,  quod  fortasse  keratoglossus,  fibris  auctis,  crassior  fiat:  quum 
in  aliis  quoque  musculis  videamus,  eos  inter  decursum  tum  iibras  recentes  recipere  tum 
fibras  emittere. 

Ex  his  omnibus  satis  aperte  elucet,  quam  supervacuum  sit,  longitudinalem  supe- 
riorem proprium  assumere. 

Longitudinalis  inferior  pariter  a compluribus  musculis  formatur,  sed  ita,  ut 
musculus,  sub  II.  c.  (Tab.  II,  b''')  accuratius  descriptus,  longe  maximam  illius  partem  ha- 
beat. Jam  supra  dixi,  opinionem  refutandam  esse  illorum,  qui  hunc  musculum  in  lingua 
ipsa  oriri  putent.  Quamvis  enim  tenuis  in  origine,  tamen  in  decursu  ad  ventrem  haud 
exiguum  increscit,  ita  ut  jam  ab  omnibus  prioribus  anatomicis  et  ex  amplitudine  et  ex 
situ  nomen  acceperit  lingualis  inferioris.  Aggrediuntur  autem  ad  eum,  longitudi- 
nalem inferiorem  formandi  caussa,  et  ille  fasciculus,  qui,  a ligamento  mylohyoideo  ex- 
ortus, lateri  styloglossi  interno  adjacet,  et  styloglossi  portio  externa,  quae  a margine 
linguae  ad  superficiem  inferiorem  deorsum  se  vertit.  Cum  his  conjunctus  lingualis  infe- 
rior usque  ad  apicem  linguae  decurrit,  ibique  fibras  sursum  curvat,  ut  fibras  longitudi- 
nalis superioris  descendentes  decusset.  Quanquam  autem  longitudinalis  inferior  hac  in 
re  cum  longitudinali  superiori  consentit,  ut  pariter  ex  compluribus  musculis  compositus 
sit,  tamen  eo  dissentit  ab  illo,  quod  non  item  totam  superficiem  linguae  inferiorem  ob- 
tegit. Nam  illud  solum  spatium  cum  fibris  suis  explet,  quod  situm  est  inter  genio- 
glossum et  linguae  marginem. 


Explicantur  figurae  in  tab.  II  delineatae. 

Omnes  linguae  musculos  singillatim  et  accurate  descriptos  nunc  omnino  explicare 
conabimur,  quales  appareant  in  tabula  nostra  II,  ut  ex  eorum  origine,  decursu,  exitu,  fa- 
cilius percipiatur,  qui  motus  tam  varii  contractione  efficiantur. 

In  fig.  1,  quae  imaginem  superficiei  linguae  inferioris  projectam  demonstrat,  im- 
primis elucet,  quam  apta  illa  linguae  divisio  sit , qua  nucleus  et  cortex  distinguuntur. 
Vides  enim  genioglossum  a in  medio  situm  circumdari  a ceteris  musculis  quasi  involu- 


15 


erum  formantibus.  Hi  enim  in  posticum  digrediuntur  forma  duorum  crurum,  ejuae,  cum 
ab  extremitatibus  ossis  hyoidei,  tum  a locis  longius  remotis  exorta,  genioglossum  ad 
linguae  radicem  et  ad  ossis  hyoidei  corpus  tendentem  ab  omnibus  fere  partibus  circum- 
cludunt. Idem  conspicitur  ex  segmento  transverso  (fig.  2)  de  posteriore  linguae  tripartitae 
portione  desumpto,  in  quo  omnes  musculi  longitudinales  transverse  dissecti  hanc  praebent 
speciem,  quasi  vero  coronam  semi-apertam  forment  circa  genioglossum  et  transversum,  ex 
quibus  medium  totum  obtinentibus  singulae  fibrae  usque  ad  marginem  digrediuntur. 

In  fig.  1 aperte  autem  cernitur  ille  lingualis  inferior  b"',  cujus  origo  a ne- 
mine hucusque  ita  descripta  hic  ante  oculos  quasi  demonstrata  est.  Fragmentum  quod- 
dam basioglossi  b"  resectum  est,  ut  singulae  genioglossi  fibrae  perspiciantur,  quae  lingua- 
lem inferiorem  sparsim  et  pertexunt  et  obtegunt.  His  quoque  singillatim  remotis,  facile 
est,  musculi  totius  continuitatem  ab  origine  persequi.  Decurrit  enim,  magis  magisque 
crescens  fibrasque  latius  extendens,  usque  ad  dimidium  fere  superficiei  linguae  inferioris, 
unde  cum  styloglosso  congressus  ad  apicem  tendit.  Cur  igitur  nomen  longitudinalis 
inferioris  acceperit,  facile  perspicitur. 

In  eadem  figura  discernuntur  illae  duae  styloglossi  portiones,  quarum  interna  (c") 
intercurrit  inter  basioglossum  (b")  et  keratoglossum  (b'") : quarum  externa  (c')  valde 
expressos  praebet  illos  fasciculos,  qui  per  basioglossum  perforantem  formati  in  decursu 
longius  progressi  rursus  se  conjungunt  et  deorsum  in  linguae  superficiem  inferiorem  descen- 
dentes simul  cum  linguali  inferiore  ad  apicem  cursant.  Jam  ante  divisionem  aggreditur 
ad  musculum  fasciculus  ille  a ligamento  mylohyoideo  exortus  (c.+).  Ligamentum  ipsum 
(m)  ita  praeparatum  est,  ut  et  silus  et  decursus  ejus  clare  cernantur.  Mm.  palatoglossus 
(f),  pharyngolossus  (e)  etsi  in  hac  quoque  figura  satis  perspicue  apparent,  tamen,  quam  par- 
tem habeant  ad  longitudinalis  superioris  formationem,  accuratius  in  ceteris  figuris  perspicitur. 

Ut  in  fig.  1 musculorum  imprimis  situs  et  origines  conspiciuntur,  ita  in  segmentis 
longitudinalibus  apparent  musculorum  decursus  et  directio.  Fibris  autem  invicem  multi- 
fariam immixtis  et  musculis  a prima  directione  saepissime  devagantibus , facile  compre- 
henditur, cur  sectura  perpendiculari  rarissime  tantum  musculi  alicujus  decursum  longius 
prosequi  possimus. 

Regiones  linguae,  unde  singula  segmenta  longitudinalia  deprompta  sint,  m segmento 
transverso  fig.  2 iisdem  numeris  sunt  significatae,  qui  figuris  respondentibus  inscripti  sunt. 
In  illis  autem  eligendis  hoc  imprimis  spectavi,  ut  perspiceretur  et  musculorum  singulorum 
immixtio,  ubi  maxima  esset,  et  fasciculorum  quorundam  decursus,  quem,  qualis  esset, 
nemo  adhuc  ita  descripsit. 

Fig.  3 ostendit  segmentum  longitudinale  ex  e&  linguae  desumptum  regione,  quae 
respondet  notae  3 segmento  transverso  appositae.  In  hoc  autem  segmento  vix  unius 
musculi  decursum  paullo  longius  prosequi  potes,  propterea  quod  in  linguae  margine  et 
tam  varii  musculi  cursant  et  multis  modis  ita  se  complicant,  ut  eadem  sectura  ad  axin 
longitudinalem  directa  semper  complures  musculos  in  una  incidi  necesse  sit.  Fibrae 
autem  musculi  transversi  d transverse  dissectae  illam  seriem  certam  praebent,  quae  per 
fibras  genioglossi  ascendentes  interque  transversi  lamellas  intercursantes  formatur.  Fibrae 

genioglossi  etsi  in  illis  demum  segmentis  praesto  esse  possunt,  quae  septo  linguae  propius 
parantur,  tamen  in  antica  etiam  liujus  segmenti  parte  apparent:  quia  et  antica  pars 
lmjus  secturae  non  accurate  perpendiculariter  factae  paullo  ad  medium  se  inclinat  et  in 
anteriore  lingua  genioglossi  fibrae  margini  propiores  sunt,  quam  in  posteriore.  Reliquae 
fibrae  ascendentes  pertinent  ad  hyoglossum  et  ita  quidem,  ut  posteriores  quae  praeruptius 
assurgunt,  ducendae  sint  a keratoglosso,  anteriores,  quae  mitius  et  arcuatim  ascendunt, 
a basioglosso  fibrae  descendentes  omnes  sunt  styloglossi,  sed  supra  apparent  decur- 
tatae et  oblique  persectae,  quod  ex  musculi  decursu  facile  deduci  potest.  Hac  ipsa  re  dis- 
cernuntur a musculi  transversi  fibris,  quae  etsi  similem  praebent  speciem,  tamen  ordinem 
illum  certum  iisque  proprium  conservantes  semper  transverse  neque  oblique  per- 
sectae conspiciuntur.  Infra  singulae  fibrae  descendentes  longiorem  decursum  habent,  et 
se  immiscent  linguali  inferiori  //".  Valde  autem  perspicuus  est  palatoglossus  /i,  quem  in 
postico  linguae  dorso  et  marginali  quidem  longitudinalem  superiorem  componere  supra 
descripsi}  cetera,  quae  hac  in  figura  ante  oculos  sunt,  tam  facile  sunt  dijudicanda,  ut 
accuratior  demonstratio  supervacanea  sit. 

Fig.  4 segmentum  demonstrat,  quod  linguae  septo  propius  factum  est.  Etiamsi 
hic  quoque  implicatio  fasciculorum  singulorum  magna  est,  tamen  ex  certo  eorum 
decursu  facile  perspicitur,  quem  ad  musculum  pertineant.  Hoc  autem  unum  semper 
observandum  est,  fibras  esse  omnino  aut  ascendentes,  aut  descendentes,  aut  transversarias. 
Transversariae  omnes  a musculo  transverso  (d)  proficiscuntur  neque  propter  ordinem 
illum  certum  habent  quidquam,  unde  mutatio  ulla  fieri  possit.  Nam  eae  fibrae,  quae 
transversariis  valde  similes  praecipue  in  postica  regione  apparent,  ad  basioglossum  per- 
tinendae et  oblique  dissectae  sunt,  id  quod  efficitur  decursu  hujus  musculi,  quem  supra 
accuratius  descripsi.  De  ascendentibus  autem  fibris,  alterae  a postico  ad  anticum,  alterae 
ab  antico  ad  posticum  assurgunt.  Hae  a genioglosso,  illae  vel  a keratoglosso,  vel  a 
basioglosso  ducuntur.  In  hac  figura  imprimis  keratoglossus  b'  elucet,  qua  vid  ad  longi- 
tudinalem superiorem  (v)  formandam  ascendat.  Separatur  autem  per  styloglossi  portio- 
nem internam  (c")  a basioglosso  (b"),  qui  etsi  in  fasciculos  singulos  dilapsus  fibras  cur- 
vatirn  extendit,  sed  ita,  ut  posteriores  praeruptius  ascendentes  cum  keratoglosso  se  com- 
municare tendant,  anteriores,  mitiore  curvatura  fibras  styloglossi  et  lingualis  inferioris 
(b"')  decussatim  transgredientes,  potius  in  linguae  latere  ab  imo  assurgant.  De  portione 
autem  styloglossi  interna  fasciculum  habemus  externum,  quem  inter  keratoglossum  et 
basioglossum  intercursare  supra  descripsimus.  Hoc  denique  hac  in  figura  conspici  potest, 
fibras  longitudinales  superiores  in  apice  linguae  deorsum  se  curvantes  occurrere  iis  fibris, 
quae  ad  longitudinalem  inferiorem  pertinentes  in  apice  sursum  se  curvant. 

In  segmento  5 fibrae  musculares  via  aequabiliore  et  constantiore  decursant,  quum, 
quo  propius  ad  medium  perveniatur,  eo  minor  musculorum  fiat  implicatio.  Keratoglossus 
fere  omnino  disparuit,  ita  ut  perpaucae  tantum  fibrae  decurtatae  ad  dorsum  linguae 
ascendentes  prope  infra  glandulas  mucosas  (u)  conspiciantur.  Animadvertitur  autem 
styloglossi  fasciculus  internus,  qui  inter  keratoglossum  et  genioglossum  interjectus  hac  in 
figura  genioglossi  latus  externum  tangit.  Fibrae  autem  initio  aliquantum  decurtatae, 

postea  longiores  omnes  eum  praebent  decursum,  ut  fibris  genioglossi  posticis  parallelae 
ad  lingualem  inferiorem  6'"  descendant,  quocum  conjunctae  usque  ad  linguae  apicem 
tendunt.  Basioglossi  hac  in  figura  cum  b significati  minima  tantum  pars  conspicitur. 
Transversi  fibrae  transverse  persectae  in  antica  regione  aperte  praebent  illum  ordinem, 
quem  fibris  muscularibus  ascendentibus  effici  jam  commemoravi.  In  posticd  autem  regione 
hic  vel  illic  fibrae  apparent,  quae  etsi  oblique  persectae  tamen  decursum  satis  longum 
praebent,  ut  eas  partim  ad  genioglossum,  partim  ad  basioglossum  — id  quod  ex  di- 
rectione discernitur  — pertinere  intelligi  possit.  Apertissime  conspicitur  glandula  Blan- 
dini  5,  quae  plane  musculis  circumdata  est.  Fibras  longitudinalium  et  superioris  et  infe- 
rioris hac  in  figura  in  apice  linguae  aeque  se  habere  atque  in  figura  4 per  se  in- 
telligitur. 

Segmentum  6,  quod  per  medium  linguae,  quoad  fieri  potuit,  factum  est,  muscu- 
lorum implicationem  minimam  vel  potius  nullam  praebet.  Vides  enim  genioglossum 
ita  praeponderare,  ut  vix  singulae  transversi  fibrae  persectae  cerni  possint.  Hae 
autem,  quoad  conspiciuntur,  illum  ordinem  praebent,  quo  ubique  collocatae  sunt.  Sectura 
ita  forte  facta  est,  ut  septi  ambitus  satis  magnus  appareat  (d*).  Quomodo  longi- 
tudinalis superior  sese  habeat,  hac  ex  ligura  imprimis  elucet.  Crassitudinem  haud  exi- 
guam inde  demum  accipit,  ubi  stratum  glandulosum  ad  finem  pervenit.  Sub  hoc  strato 
perpaucae  tantum  fibrae  apparent,  quae  ad  eos  musculos  pertinendae  sunt,  qui  longitudi- 
nalem superiorem  in  postica  linguae  regione  formant. 

Cetera  omnia,  quae  in  liguris  apparent,  ex  significatione  facile  intelliguntur,  ut 
singillatim  ea  accuratius  explicare  longum  sit. 


DE  LINGUAE  MOTU  PAUCA. 


Musculorum  contractione  praecipue  linguae  aut  forma  mutatur  aut  situs:  sed  nunquam 
hae  duae  actiones  a se  ita  sunt  separatae,  ut  singillatim  per  se  cernantur.  Id  facile 
intelligitur  ex  eo,  quod  singulorum  musculorum  et  fasciculi  sese  implicant  et  fibrae 
alternis  se  immiscent,  ita  ut  actio  accurate  definita  neque  effici,  neque  oculis  conspici 
possit. 

Quod  attinet  ad  linguae  formam,  ejus  omnes  varietates  vix  enumerandae  sunt. 
Nihil  aliud  dici  potest  de  linguae  situ.  Tria  autem  sunt  genera  formarum,  quas  linguae 
accipere  solet,  situ  haud  ita  valde  permutato:  forma  enim  est  aut  lata  aut  crassa  aut 
concava.  Acuminatio  linguae  facile  supponitur  illis  generibus,  quae  modo  comme- 
moravi, quum  semper  cum  crassificatione  eam  conjunctam  esse  videamus.  Lingua  lata 

est,  si  omnes  ejns  musculi  inter  eos  praecipue  musculus  transversus  conquiescunt:  crassa 
fit  forma  contractione  et  transversi  et,  ut  videtur,  genioglossi,  quippe  cujus  fibrae  latera- 
les sese  curvantes  fere  perpendiculariter  usque  ad  marginem  linguae  decursent;  concava 
denique  et  contrahenda  extern  d styloglossi  portione,  quae  margines  sursum  tollit,  et  con- 
trahendd  medid  genioglossi  parte,  quae  mediam  linguam  detrahit. 

Animadvertitur,  plerumque  linguam,  si  crassitudinis  formam  init,  supra  margines 
alveolares  egredi,  unde  nonnulli,  inter  alios  The  ile  et  Donders  ')  concluserunt,  proje- 
ctionem linguae  nulla  alia  re  effici  posse  nisi  crassificatione.  Sed  discernenda  est  linguae 
projectio,  quae  est  actio  quasi  activa,  a prolongatione,  quae  est  actio,  ut  ita  dicam, 
passiva  et  consecutio  sola  quaedam  alius  actionis.  Facile  enim  elucet,  diametros  et  longi- 
tudinis et  crassitudinis  in  suas  amplificationes  redigere  posse  tantum  ipsum,  quantum 
diametrus  latitudinis  amiserit.  Sed  quum  in  hoc  ipsum  duae  diametri  se  dividant,  fieri 
nullo  modo  potest,  quin  diametrus  longitudinalis  ita  accrescat,  ut  eandem  assecutura  sit 
magnitudinem,  quam  lingua  habet  projecta.  At  mea  quidem  opinione  linguae  illa  pro- 
minentia (non  projectio  activa),  quae  cum  linguae  crassificatione  conjuncta  esse 
solet,  hac  re  efficitur,  quod  illud  cavum  oris,  quod,  formatum  a maxillis  et  inferiore  et 
superiore  clausis,  linguam  mediocriter  latam  et  laxam  quidem  comprehendere  solet, 
linguae  crassae  nondum  sufficit.  Sed  ne  laxae  quidem  sufficere  videtur  illud  spatium;  lingua 
enim  ne  procidat,  tum  ab  ordinibus  dentium  retinetur,  tuin,  ut  equidem  credo,  a stylo- 
glosso quoque  retrahitur.  Nam  quum,  retinaculo  quasi  soluto  et  carcere  aperto,  omnes 
musculi  relaxati  sunt:  tum  demum  lingua,  loco  angustiore  relicto,  prorumpitur  et  ante 
margines  dentales  conspicitur,  sed  eadem  fere  forma,  qua  in  cavo  oris  posita  erat,  i.  e. 
nec  latior  nec  crassior.  Sin  autem  crassitudo  linguae  augetur,  spatium,  quantum  in  oris 
clausi  cavo  est,  plane  non  sufficit.  Tum  lingua,  diametro  crassitudinis  amplificata  ad  palatum 
duruin  appressa,  ante  margines  dentales  quasi  propulsatur  et  protruditur.  Maxime  autem 
perspicue  illa  opinio,  linguam  non  protendi  posse  nisi  crassificatam , refutatur  hac  re, 
quod  lingua,  latitudine  vel  auctd,  facillime  projici  potest.  Huc  accedit,  quod  bestiae, 
quae  ad  alimenta  delingenda  lingua  utuntur,  nulla  alia  re  hoc  efficere  possunt,  nisi  lingua 
et  lata  quidem  projecta. 

Quod  attinet  ad  situm  linguae  mutandum,  quam  varie  hoc  fieri  possit,  non  minus 
difficile  ad  enumerandum  est.  Sed  apparet,  parte  postica  satis  affixd,  partem  anticam 
maximam  habere  mobilitatem,  quae  quam  varia  sit,  et  natura  et  exercitatione  et 
consuetudine  definitur. 

Qua  ratione  lingua  projiciatur,  maxima  hucusque  dissensio  inter  viros  doctos 
fuit.  Genioglossi  enim  fibris  perpaucis  horizontaliter  ab  antico  ad  posticum  tendentibus 
eam  posse  projici,  fere  a nullo  sine  controversia  dictum  erat. 

Sed  hac  in  actione  genioglossus  non  solus  respiciendus  est.  Quanquam  enim 
fibrae,  quae  tum  in  cornu  minore,  tum  in  linguae  ipsius  parte  postica  desinunt,  haud  ita 
tenues  sunt,  quin  solae  paullulum  os  hyoideum  tollere  et  radicem  linguae  protrahere  possint, 
tamen  maxima  fere  actionis  pars  componitur  musculis  compluribus  simul  sese  contra- 

')  Donders,  Pliysiol.  d.  Mensch.,  aus  d.  Holland.  iibers.  v.  Fr.  Willi.  Theile.  1.  Bd.  S.  282. 

liendis.  — Geniohyoideus  enim  cum  singulis  mylohyoidei  fibris  vi  haud  exigua  os  hyoi- 
deum et  sublevat  et  protrahit.  Quo  facto  radix  linguae  protruditur,  deinde,  genioglossi 
fibris  contractis,  tota  lingua  protracta  ejicitur.  Adde  quod  lingua,  omnibus  musculis  re- 
laxatis et  ore  aperto,  fere  semper  ante  margines  conspicitur,  adde,  quod  maxilla 
inferiore  — si  lingua  fortiter  ejicitur  — longe  ad  inferius  retracta,  majorem  semper 
dorsi  superficiem  perspicuam  fieri  necesse  est,  adde  denique,  quod,  his  factis,  fibrae 
genioglossi  et  mediae  et  anteriores  ad  ejiciendum  ipsum  satis  valent,  — tum  omnia 
praesto  esse  puto,  quibus  linguae  ejectio  eflici  potest. 

Ceterae  situs  mutationes  facile  intelliguntur  musculorum  et  decursu  et  origine 
et  insertione  respectis.  Quum  autem  musculorum  singulorum  alii  fasciculi  aliter  de- 
currant, eorumque  fibrae  aliae  ab  aliis  saepissime  implicentur-  apparet,  mutationes  tam 
multas  et  tam  varias  esse,  ut  singillatim  eas  enumerare  et  longum  sit  et  perdifficile. 

Styloglossi  fibrae  — quod  omnino  notandum  est  — linguam  sublevant:  portio 
interna  tollit  linguam  posticam,  portio  externa  et  posticam  et  anticam.  Basioglossus  et 
keratoglossi  pars  quaedam  linguam  in  posticum  detrahunt  et  ita  quidem,  ut  ab  hac  ma- 
gis medium,  ab  illo  magis  margines  detrahantur.  Longitudinales , ut  vocantur,  linguam 
anticam  aut  sursum  aut  deorsum  curvant.  Genioglossi  partes  singulae  singillatim  con- 
trahi possunt  ita  ut  fibrae  laterales  possint  linguae  margines  attrahere,  mediae  dorsum 
linguae  medium  deorsum  deprimere.  Transversi  fibris  contractis  lingua  crassa  fit. 


Jam  illa  omnia,  quae  hac  in  disquisitione  tractata  sunt,  ut  paucis  verbis  repetan- 
tur, hasce  in  sententias  colligamus: 

1.  Fibrae  musculares,  quae  singulae  ad  papillas  ascendentes  ibi  se  inserunt,  in 
fibras  primitivas  interdum  partitae  inveniuntur.  Has  simili  munere  fungentes  atque 
arrectores,  ut  vocantur,  pili,  papillas  ipsas  movere  posse  verisimillimum  est. 

2.  Glandulae  in  lingua  folliculares,  quae  ductibus  cohaerent  cum  glandulis 
mucosis  profundioribus,  nihil  aliud  sunt,  nisi  folliculi  excavationes  acinosae  magnitudine 
sola  quodammodo  excedentes. 

3.  Tonsilla  est  agmen  lobulorum,  qui  his  glandulis  follicularibus  singulis  compo- 
siti sunt. 

4.  Musculi  longitudinales  nec  superior  nec  inferior,  qui  in  lingua  ipsa  originem 
habere  describuntur,  non  adsunt.  Longitudinalis  enim  superior  pars  est  illorum  muscu- 
lorum, qui  in  dorso  linguae  decurrentes  originem  habent  fixam.  Longitudinalis  inferioris 
maxima  pars  formatur  musculo  linguali  inferiore  quem  ab  ossis  hyoidei  extremitate  ex- 
oriri supra  demonstratum  est.  (Pag.  10.  c.  Tab.  II.  fig.  1.  b.'") 

5.  Chondroglossus,  qualis  et  ab  auctoribus  et  a Koelliker  descriptus  est,  non 
invenitur. 

6.  Musculus  perpendicularis  proprius  linguae  non  est:  fibrae  enim  perpendicu- 
lares, quae  in  linguae  apice  reperiuntur,  ducendae  sunt  a mm.  genioglosso,  longi- 
tudinalibus, ut  vocantur,  et  superiore  et  inferiore. 

7.  In  antica  linguae  parte  fibrae  transversales  inveniuntur,  quae  cursu  continuo 
ab  altero  margine  ad  alterum  tendunt. 

8.  Lingua  ejicitur  osse  hyoideo  sublevato  et  hoc  et  linguae  radice  in  anticum 
protractis. 


Explicatio  tabularum. 


Tab.  I. 

Figg.  1,  2.  Segmenta  perpendiculariter  facta  per  medium  glandulae  follicularis  e lingua 
bovina  petitae.  Ordine  sequuntur.  Apparent  ostia. 

Figg.  3,  4.  Segmenta  perpendiculariter  prope  ad  medium  glandulae  follicularis  facta.  Con- 
spicitur parva  cavi  pars.  Item  ordine  sequuntur. 

Fig.  5.  Segmentum  perpendiculariter  factum  prope  a medio  glandulae  follicularis.  De- 
sumptum est  e lingua  pueruli  tres  annos  nati.  Apparent  ductus  excretorii  glandularum  mucosarum. 

Fig.  6.  Segmentum  per  medium  glandulae  follicularis  factum.  Conspicitur,  quomodo 
ductus  excretorius  cum  cavo  communi  glandulae  follicularis  cohaereat.  Desumptum  est  eadem 
lingua  puerili. 

Fig.  7.  Segmentum  perpendiculariter  factum  per  tonsillam  suillam. 

Omnes  figurae  quindecies  amplificatae  sunt. 

Notae  in  omnibus  figuris  eaedem. 

Epidermis:  a stratum  corneum,  a',  strat.  Malpiglii,  (in  figg.  1,  2,  3,  4,  7 mendo  aliquo 
minus  clare  expressum). 

Glandula  follicularis:  b cavum  commune  folliculi  primarii  s.  alveus  communis, 

//  paries  papillis  instructa. 

b“  paries  papillis  privata. 

c folliculus,  ut  vocatur,  secundarius  clausus. 

c'  folliculus,  ut  vocatur,  secundarius  apertus. 

d glandula  mucosa. 

d'  ductus  ejus  excretorius. 

e cellulae  adiposae. 

/ substantia  conjunctiva. 
g musculi. 
h vasa  sanguifera. 


Tab.  II. 

Fig.  1.  Linguae  superficies  inferior  musculos  praebet  explicatos  (duplo  minor). 

Fig.  2.  Segmentum  transversum  sumptum  ex  ea  linguae  regione,  quae  sita  est  prope  ante 
papillas  circumvallatas.  Numeri  3,  4,  5,  (5  notant  loca  singula,  unde  segmenta  longitudinalia, 
iisdem  numeris  significata,  petita  sunt. 

Fig.  3.  Segmentum  longitudinale  ex  ea  linguae  regione  paratum,  quae  in  fig.  2 signo  3 
significata  est. 

Fig.  4.  Segmentum  longitudinale  desumptum  ex  fig.  2 regione,  quae  signo  4 significata  est. 

Fig.  5.  Segmentum  longitudinale  paratum  ex  fig  2 regione  signo  5 significata. 

Fig.  (5.  Segmentum  longitudinale  per  medium  linguae  factum. 


Figg.  2,  3,  4,  5,  6 duplo  majores  desumptae  sunt  segmentis  e linguis  infantium 
natorum  paratis. 

Notae  in  omnibus  figuris  eaedem: 
a M.  genioglossus. 
b M.  hyoglossus. 
b ' M.  keratoglossus. 
b“  M.  basioglossus. 

b‘“  M.  lingualis  (longitudinalis)  inferior. 
c M.  styloglossus, 
c'  Ejus  portio  externa. 
c“  Ejus  portio  interna. 

c+  Ejus  fasciculus  a lig.  mylohyoideo  exortus. 
d M.  transversus. 
d*  Septum  linguae. 
e Mm.  constrictores  pharyngis. 

/ M.  glossopalatinus. 
g M.  stylopharyngeus. 
h M.  digastrici  maxillae  venter  posterior. 
h'  M.  digastrici  maxillae  venter  anterior. 

A*  Tendo  m.  digastrici. 
i M.  stylohyoideus. 
k M.  geniohyoideus. 

I Ramus  maxill.  infer,  ascendens. 
m,  Lig.  mylohyoideum. 
n Lig.  stylohyoideum. 

0 Os  hyoideum. 

0 1 Cornu  majus. 
o“  Cornu  minus. 

p Ramus  nerv.  lingualis. 
q Ramus  arter,  lingualis. 
r Epiglottis. 
s Glandula  Blandini. 
t Cartilago  thyreoidea. 

u Glandulae  mucosae.  (Iri  flg.  1.  longitud.  super.) 
v M.  longitudinalis,  ut  vocatur,  superior.  (In  fig.  1.  gland.  mucos.) 
w Glandula  submaxillaris. 
x Vasa  sanguifera. 
y Glandulae  folliculares. 

^ M.  mylohyoideum. 

* Pars  quasi  membranosa  radicis  linguae  ad  os  hyoideum  tendens. 

